## Rješenje Agencije za zaštitu tržišnog natjecanja klasa: UP/I 430-01/2011-09/01, urbroj: 580-03-11-17-04 od 28. siječnja 2011.

### NN 30/2011 (11.3.2011.), Rješenje Agencije za zaštitu tržišnog natjecanja klasa: UP/I 430-01/2011-09/01, urbroj: 580-03-11-17-04 od 28. siječnja 2011.

AGENCIJA ZA ZAŠTITU TRŽIŠNOG NATJECANJA

661

Agencija za zaštitu tržišnog natjecanja na temelju članka 7. Zakona o državnim potporama (»Narodne novine«, broj 140/05) i članka 96. stavka 1. Zakona o općem upravnom postupku (»Narodne novine«, broj 47/09), u postupku odobrenja produljenja roka primjene privremeno umanjene referentne stope sadržane u Programu kreditiranja trajnih obrtnih sredstava za osnaženje poslovanja, pokrenutom na zahtjev Hrvatske banke za obnovu i razvitak, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić-Župić, članovi Vijeća, sa 63. sjednice, održane 28. siječnja 2011., donosi

RJEŠENJE

1. Odobrava se produljenje roka primjene privremeno umanjene referentne stope sadržane u Programu kreditiranja trajnih obrtnih sredstava za osnaženje poslovanja do 31. prosinca 2011., u odnosu na ugovore o kreditu koje mali i srednji poduzetnici sklope s bankom/Hrvatskom bankom za obnovu i razvitak zaključno do 31. prosinca 2011.

2. Ovo rješenje bit će objavljeno u »Narodnim novinama«.

Obrazloženje

1. PODNOŠENJE ZAHTJEVA

Agencija za zaštitu tržišnog natjecanja (dalje: Agencija), zaprimila je 30. prosinca 2010. od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, zahtjev za produljenje roka primjene privremeno umanjene referentne stope sadržane u Programu kreditiranja trajnih obrtnih sredstava za osnaženje poslovanja. Dodatno očitovanje Agencija je zaprimila 20. siječnja 2011. Za potrebe donošenja rješenja u postupku pod klasom gornjom priložena je i dokumentacija iz predmeta klasa: UP/I 430-01/2011-09/05 koja se odnosi na produljene primjene privremeno umanjene referentne stope na kreditne programe HBOR-a.

2. PROPISI PRIMIJENJENI TIJEKOM POSTUPKA PRED AGENCIJOM

Agencija je tijekom postupka primijenila Zakon o državnim potporama (»Narodne novine«, broj 140/05; dalje: ZDP). Osim Zakona o državnim potporama, Agencija je, sukladno članku 7. ZDP-a koji propisuje da se, ukoliko ZDP-om nije drukčije propisano, na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima, podredno primjenjuju odredbe Zakona o općem upravnom postupku (»Narodne novine«, broj 47/09; dalje: ZUP).

Zahtjev HBOR-a, temelji se na Priopćenju Komisije – Privremeni okvir Unije za mjere državnih potpora kojima se podupire pristup financiranju u trenutnoj financijskoj i gospodarskoj krizi (dalje: Privremeni okvir Unije), od 1. prosinca 2010., koje je u međuvremenu objavljeno u Službenom listu Europske unije C6, od 11. siječnja 2011. Privremeni okvir Unije produljuje rok primjene Priopćenja Komisije o privremenom okviru Zajednice za mjere državne potpore kojima se podupire pristup financiranju u trenutnoj financijskoj i gospodarskoj krizi (SL C 16/01, od 7. travnja 2009., str. 1.-15.; dalje: Priopćenje Komisije o Privremenom okviru) čiji tekst je objavljen u sklopu Odluke o objavljivanju pravila Privremenog okvira za mjere državnih potpora kojima se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje Odluka o objavljivanju pravila Privremenog okvira). Međutim, tekst Privremenog okvira Unije do dana donošenja ove odluke nije objavljen u bilo kojem drugom hrvatskom zakonu ili propisu.

Međutim, članak 6. stavak 4. ZDP-a daje mogućnost Agenciji da na odgovarajući način primjenjuje kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

U tom smislu kriteriji iz pravne stečevine Europske unije služe kao pomoćno sredstvo za tumačenje hrvatskih propisa o državnih potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavno suda Republike Hrvatske broj: U-III-1410/2007 (»Narodne novine«, broj 25/08).

Stoga je Agencija prilikom odlučivanja o zahtjevu HBOR-a, krenula od mjerodavnih odredbi ZDP-a i Priopćenja Komisije o Privremenom okviru sadržanom u Odluci o objavljivanju pravila Privremenog okvira, a pri tome je samo kao pomoćno sredstvo primijenila kriterije koji proizlaze iz članka 70. SSP-a, a koji su sadržani u Privremenom okviru Unije.

3. UTVRĐIVANJE ČINJENICA

3.1. Program kreditiranja trajnih obrtnih sredstava za osnaženje poslovanja, odobren je rješenjem Agencije od 30. lipnja 2009., klasa: UP/I 430-01/2009-09/04 i objavljen u »Narodnim novinama« broj 85/09. Rečeni program utemeljen je na točki 4.4.2.a) i b) Odluke o objavljivanju pravila o Privremenom okviru koji se odnose na sljedeće:

a) poticajna stopa primjenjivat će se na kredite odobrene do 31. prosinca 2010. i kamate koje dospijevaju do 31. prosinca 2012. Nakon 31. prosinca 2012. primjenjivat će se kamatna stopa najmanje u visini kamatne stope određene Odlukom o objavljivanju pravila o utvrđivanju referentne i diskontne stope (»Narodne novine«, broj 114/08).

b) poduzetnici koji su se na dan 1. srpnja 2008. smatrali poduzetnicima u teškoćama isključeni su iz prijedloga Programa osim poduzetnika koji nisu bili u teškoćama na taj datum, ali su kasnije zapali u teškoće kao posljedica globalne i financijske gospodarske krize.

HBOR je u svojem Programu primjenom točke 4.2.2. g) Odluke o objavljivanju pravila o Privremenom okviru ograničio najviši iznos potpore koja se odnosi na razliku između privremeno umanjene referentne stope uvećane za referentnu maržu za rizik i efektivne kamatne stope na iznos do 500.000,00 eura u kunskoj protuvrijednosti po pojedinom poduzetniku, koji uključuje sve ostale prethodno dodijeljene državne potpore male vrijednosti po pojedinom poduzetniku u razdoblju od 1. siječnja 2008. do 31. prosinca 2010.

Budući da su pravila iz Odluke o objavljivanju pravila o Privremenom okviru izričito bila vezana za postojanje globalne financijske i gospodarske krize, ona imaju ograničeni karakter i primjenjuju se do 31. prosinca 2010., što posljedično dovodi do prestanka primjene privremeno umanjene referentne stope iz Programa kreditiranja trajnih obrtnih sredstava za osnaženje poslovanja zaključno s 31. prosincem 2010.

Međutim donošenjem Privremenog okvira Unije omogućuje se produljenje roka primjene privremeno umanjene referentne stope.

Uvjeti za produljenje roka primjene privremeno umanjene referentne stope navedeni su u točki 2.4. Privremenog okvira Unije:

– privremeno umanjena referentna stopa primjenjuje se na ugovore o kreditu sklopljene do 31. prosinca 2011., trajanje kredita nije ograničeno, ali se privremeno umanjena referentna stopa može obračunavati do 31. prosinca 2013., kako je to propisano točki 2.4.a) Privremenog okvira Unije,

– mali i srednji poduzetnici mogu zahtjev za kredit po privremenoj umanjenoj referentnoj stopi podnijeti za financiranje investicijskih i obrtnih sredstava, dok veliki poduzetnici zahtjev za kredit po privremenoj umanjenoj referentnoj stopi mogu podnijeti samo za investicijske kredite, kako je to propisano točkom 2.4.b) Privremenog okvira Unije,

– poduzetnici u teškoćama iz točke 9.-13. Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/97) ne mogu podnijeti zahtjev za kredit u kojima će im se kamata obračunavati po privremenoj umanjenoj referentnoj kamatnoj stopi, kako je to propisano točkom 2.4.c) Privremenog okvira Unije.

Stoga je HBOR u svojem zahtjevu i njegovoj dopuni, zatražio da se produlji rok primjene privremeno umanjene referentne stope za Program kreditiranja trajnih obrtnih sredstava za osnaženje poslovanja. U odnosu na svakog poduzetnika koji želi ostvariti pravo na kredit HBOR-a, HBOR je ograničio najviši iznos poticajne stope na iznos do 500.000,00 eura u kunskoj protuvrijednosti po pojedinom poduzetniku, koji uključuje sve ostale prethodno dodijeljene državne potpore male vrijednosti po pojedinom poduzetniku i potpore dodijeljene na temelju Programa u iznosu do 500.000,00 eura po pojedinom poduzetniku, u razdoblju od 1. siječnja 2008 do 31. prosinca 2011., što je propisano točkom 2.2. h) Privremenog okvira Unije.

Krediti će se odobravati do 31. prosinca 2011., malim i srednjim poduzetnicima za obrtna sredstva, a privremeno umanjena referentna stopa obračunavat će se na kamate koje dospijevaju do 31. prosinca 2013.

4. ODLUKA VIJEĆA

Vijeće za zaštitu tržišnog natjecanja (dalje: Vijeće) razmatralo je na 63. sjednici, održanoj 28. siječnja 2011., zahtjev HBOR-a za produljenje roka primjene Programa kreditiranja trajnih obrtnih sredstava za osnaženje poslovanja.

Vijeće je uvidom u kriterije iz točke 2.4. Privremenog okvira Unije koji su prilikom donošenja odluke uzeti u obzir budući da pravila iz Privremenog okvira Unije do dana donošenja odluke nisu objavljena u bilo kojem hrvatskom zakonu ili propisu, utvrdilo da su ispunjeni uvjeti na temelju kojih se HBOR-u može odobriti produljenje roka primjene privremeno umanjene referentne stope za kredite koji će se odobravati na temelju Programa kreditiranja trajnih obrtnih sredstava za osnaženje poslovanja za male i srednje poduzetnike, stoga je Agencija na temelju odluke Vijeća odlučila kao u točki 1. izreke ovog rješenja.

Budući da je u konkretnom slučaju riječ samo o produljenju roka primjene navedenog kreditnog programa te da ZDP ne propisuje donošenje odluke koja se odnosi na produljenje roka primjene privremeno umanjene referentne stope sadržane u Programu kreditiranja trajnih obrtnih sredstava za osnaženje poslovanja koji je prethodno odobren rješenjem Agencije, ovo rješenje doneseno je na temelju članka 7. ZDP-a i članka 96. stavka 1. ZUP-a.

Također, iako ZDP ne predviđa objavu rješenja kojima se produljuje rok primjene programa koji su odobreni rješenjem Agencije, ovo rješenje kojim se odobrava produljenje primjene privremeno umanjene referentne stope sadržane u Programu kreditiranja trajnih obrtnih sredstava za osnaženje poslovanja objavit će se u »Narodnim novinama« budući da je rješenje o odobrenju Programa kreditiranja trajnih obrtnih sredstava za osnaženje poslovanja objavljeno u »Narodnim novinama« broj 85/09, te je odlučeno kao u točki 2. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-09/01

Urbroj: 580-03-11-17-04

Zagreb, 28. siječnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 30/2011-661